সাপ্পোরো বিয়ার জাদুঘর

সাপ্পোরো বিয়ার জাদুঘর (サッポロビール博物館, Sapporo Bīru Hakubutsukan) হলো জাপানের সাপ্পোরোতে সাপ্পোরো গার্ডেন পার্কে অবস্থিত একটি জাদুঘর। ২০০৪ সালে হোক্কাইদো হেরিটেজ সাইট হিসেবে নিবন্ধিত এই জাদুঘরটি জাপানের একমাত্র বিয়ার জাদুঘর। এর লাল ইটের ভবনটি মূলত ১৮৯০ সালে সাপ্পোরো সুগার কোম্পানির কারখানা হিসেবে নির্মিত হয়েছিল এবং পরবর্তীতে ১৯৮৭ সালের জুলাই মাসে জাদুঘর হিসেবে উদ্বোধন করা হয়। ভবনের দক্ষিণ শাখায় সাপ্পোরো বিয়ার গার্ডেনও রয়েছে। ইতিহাস সাপ্পোরো বিয়ার জাদুঘরের গোড়ার ইতিহাস মেইজি যুগে, যখন ও-ইয়াতোই গাইকোকুজিন হিসেবে হোক্কাইদো সফরকারী উইলিয়াম স্মিথ ক্লার্ক বিয়ার উৎপাদন শুরু করেন এবং হোক্কাইদোর তৎকালীন সরকার হোক্কাইদো কাইতাকু-শি সাপ্পোরোতে বেশ কয়েকটি ব্রুয়ারি প্রতিষ্ঠা করে। উইলিয়াম ক্লার্ক ম্যাসাচুসেটস অ্যাগ্রিকালচারাল কলেজের সভাপতি ছিলেন, যেটি সে সময় যুক্তরাষ্ট্রে বিট উৎপাদনের অন্যতম সেরা কৌশল আয়ত্ত করেছিল; তিনি আশা করেছিলেন হোক্কাইদোতে বিট চাষ শুরু করবেন। ক্লার্ক যুক্তরাষ্ট্রে ফিরে যাওয়ার পর কাইতাকু-শি নানায়ে গ্রামে বিট উৎপাদন শুরু করে, যেটি বর্তমানে হাকোদাতের অংশ। এটিই ছিল হোক্কাইদোতে প্রথম বিট চাষ। ১৮৭৮ সালে কাইতাকু-শি বিট চাষের দায়িত্ব হোক্কাইদো বিশ্ববিদ্যালয়ের পূর্বসূরি সাপ্পোরো অ্যাগ্রিকালচারাল কলেজকে অর্পণ করে এবং ১৮৭৯ সালে মনবেৎসু চিনি কারখানা নির্মিত হয়, যেখানে বর্তমানে দাতে অবস্থিত। চিনি কারখানাটি বেসরকারি মালিকানায় ছেড়ে দেওয়া হয় এবং ১৮৮৮ সালে নায়েবো গ্রামে একটি চিনি উৎপাদন কারখানা নিয়ে সাপ্পোরো সুগার কোম্পানি প্রতিষ্ঠিত হয়, যা পরবর্তীতে হিগাশি-কু সাপ্পোরোর নায়েবো এলাকায় পরিণত হয়। বিট চিনি উৎপাদনকারী হিসেবে প্রতিষ্ঠিত কোম্পানিটি বিদেশী প্রকৌশলীদের পরামর্শ নেয়। সাপ্পোরো সুগার কোম্পানির কারখানা ভবনটি পরবর্তীতে সাপ্পোরো বিয়ার জাদুঘর ও সাপ্পোরো বিয়ার গার্ডেনে পরিণত হয়। ভবনটির নির্মাণকাজ হোক্কাইদো সরকার এবং জার্মানিভিত্তিক কোম্পানি সানগারহাউজেনের তত্ত্বাবধানে সম্পন্ন হয়। চিনি উৎপাদন ভবন নির্মাণকালে ১৮৭৬ সালের ২৩ সেপ্টেম্বর কাইতাকু-শি ব্রুয়ারি প্রতিষ্ঠিত হয়, যেখানে এখন সাপ্পোরো কারখানা অবস্থিত। এটি সরকারি কর্মকর্তা মুরাহাশি হিসানারির উদ্যোগে নির্মিত হয়েছিল। ব্রুয়ারির প্রধান প্রকৌশলী ছিলেন সেইবেই নাকাগাওয়া, যিনি জার্মানিতে মদ তৈরির কৌশল শিখেছিলেন। ব্রুয়ারিতে উদ্বোধনী অনুষ্ঠান হয় এবং ভবনের সামনে বিয়ারের পিপা সাজানো হয়েছিল। এই পিপাগুলো পুনরুদ্ধার করা হয়েছে এবং বর্তমানে সাপ্পোরো বিয়ার জাদুঘর এলাকায় রয়েছে। কাইতাকু-শি ব্রুয়ারি বেসরকারি করা হয় এবং ১৮৮৭ সালের ডিসেম্বরে সাপ্পোরো বিয়ার কোম্পানি প্রতিষ্ঠিত হয়, যা পরবর্তীতে সাপ্পোরো ব্রুয়ারিতে পরিণত হয়। ১৮৯৫ সালে প্রথম চীন-জাপান যুদ্ধের সমাপ্তির পর তাইওয়ানীয় চিনি উৎপাদনকারীদের বিস্তারের কারণে জাপানি চিনি শিল্পের পতন ঘটে, যার ফলে সাপ্পোরো সুগার কোম্পানির বিট উৎপাদন কারখানা বন্ধ হয়ে যায়। ১৯০৩ সালে সাপ্পোরো বিয়ার কোম্পানি কারখানাটি কিনে ব্রুয়ারি হিসেবে পুনর্নির্মাণ করে। কারখানাটি ১৯৬৫ সাল পর্যন্ত চালু ছিল এবং ১৯৬৭ সালে ভবনের তৃতীয় তলায় কাইতাকু-শি বিয়ার মেমোরিয়াল হল নির্মিত হয়, যেখানে কারখানায় ব্যবহৃত বহু ঐতিহাসিক নথি, সরঞ্জাম ও দলিল প্রদর্শিত হতো। ভবনটি সংস্কারের পর ১৯৮৭ সালের জুলাই মাসে সাপ্পোরো বিয়ার জাদুঘর আনুষ্ঠানিকভাবে জনসাধারণের জন্য উন্মুক্ত হয়। ব্রুয়ারির কার্যক্রম এনিওয়ায় স্থানান্তরিত হওয়ার পর ভবনটি পুনরায় সংস্কার করা হয় এবং ২০০৪ সালের ডিসেম্বরে নতুনভাবে উদ্বোধন করা হয়। ১৯৯৬ সালে সাংস্কৃতিক বিষয়ক সংস্থা সাপ্পোরো বিয়ার জাদুঘরকে জাপানের গুরুত্বপূর্ণ সাংস্কৃতিক সম্পদের একটি হিসেবে নিবন্ধনের প্রস্তাব দেয়। তবে জাদুঘর কর্তৃপক্ষ প্রস্তাবটি প্রত্যাখ্যান করে। এর মূল কারণ ছিল, নিবন্ধিত হলে প্রতিবার ভবন সংস্কারে সরকারের অনুমতি নিতে হতো, যা জাদুঘরের কাছে অসুবিধাজনক মনে হয়েছিল। ২০০৪ সালের ২২ অক্টোবর জাদুঘরটি হোক্কাইদো হেরিটেজ সাইটগুলোর একটি হিসেবে নিবন্ধিত হয়। সংক্ষিপ্ত বিবরণ সাপ্পোরো বিয়ার জাদুঘরে তিনটি তলা রয়েছে এবং এটি বিনামূল্যে প্রবেশযোগ্য। জাদুঘর সফরের (মিউজিয়াম ট্যুর) ব্যবস্থা রয়েছে। বিয়ার শিল্পের সাথে সংশ্লিষ্ট মানুষদের ইতিহাস এবং সাপ্পোরো ব্রুয়ারি ইনক.-এর ইতিহাস সংক্রান্ত প্যানেল প্রদর্শিত হয়। অন্যান্য প্রদর্শনীর মধ্যে রয়েছে বিয়ারের বোতল, সাইন, পোস্টার, ভবনের ক্ষুদ্র প্রতিকৃতি এবং বিয়ার তৈরির যন্ত্রপাতি। এর কিছু দ্বিতীয় বিশ্বযুদ্ধের আগে ব্রুয়ারিতে ব্যবহৃত হতো। সাপ্পোরো ব্রুয়ারির পূর্বসূরি দাই-নিপ্পন বিয়ার কোম্পানির কিছু পণ্যও জাদুঘরে রাখা হয়েছে বলে সাপ্পোরো বিয়ারের পাশাপাশি ইয়েবিসু বিয়ার সংক্রান্ত উপকরণও প্রদর্শিত হয়। দ্বিতীয় তলায় একটি জাদুঘর বার রয়েছে, যেখানে দর্শনার্থীরা সাপ্পোরো বিয়ারের মদ্য পণ্য চেখে দেখতে পারেন। প্রথম তলায় "স্টার হল" নামের একটি রেস্তোরাঁ ও একটি জাদুঘর বিপণী রয়েছে। সাপ্পোরো গার্ডেন পার্কে আরিও সাপ্পোরো নামের একটি বিপণন কেন্দ্র এবং সাপ্পোরো বিয়ার গার্ডেনও রয়েছে, যেটি জাদুঘরের সাথে সংযুক্ত। আরও দেখুন আসাহি বিয়ার হল তথ্যসূত্র বহিঃসংযোগ সাপ্পোরো বিয়ার জাদুঘর (ইংরেজি ভাষায়) Happy Jappy — Sapporo Beer Museum